27.12.2022
ET
Euroopa Liidu Teataja
L 333/115
II PEATÜKK KOORDINEERITUD KÜBERTURVALISUSE RAAMISTIKUD
Artikkel 7
Riiklik küberturvalisuse strateegia
1.
Iga liikmesriik võtab vastu riikliku küberturvalisuse strateegia, milles määratakse kindlaks strateegilised eesmärgid, nende eesmärkide saavutamiseks vajalikud ressursid ning asjakohased poliitilised ja regulatiivsed meetmed, et saavutada ja säilitada kõrgel tasemel küberturvalisus.
Riiklik küberturvalisuse strateegia peab sisaldama järgmist: a) liikmesriigi küberturvalisuse strateegia eesmärgid ja prioriteedid, mis hõlmavad eelkõige I ja II lisas osutatud sektoreid; b) juhtimisraamistik käesoleva lõike punktis a osutatud eesmärkide ja prioriteetide saavutamiseks, sealhulgas lõikes 2 osutatud poliitikameetmed; c) juhtimisraamistik, milles selgitatakse asjaomaste sidusrühmade rolli ja kohustusi riiklikul tasandil, mis toetavad käesoleva direktiivi kohaste pädevate asutuste, ühtsete kontaktpunktide ja CSIRTide vahelist koostööd ja koordineerimist riiklikul tasandil, samuti nende organite ja valdkondlike liidu õigusaktide kohaste pädevate asutuste vahelist koordineerimist ja koostööd; d) mehhanism asjakohaste varade kindlaks tegemiseks ja kõnealuse liikmesriigi riskide hinnang; e) intsidentideks valmisoleku ja neile reageerimise meetmete ning seotud taastemeetmete, sealhulgas avaliku ja erasektori koostöö kirjeldus; f) riikliku küberturvalisuse strateegia rakendamisse kaasatavate asutuste ja sidusrühmade loetelu; g) poliitikaraamistik käesoleva direktiivi ning direktiivi (EL) 2022/2557 kohaste pädevate asutuste vahelise tegevuse tõhusaks koordineerimiseks küberriskide, -ohtude ja -intsidentide ning asjakohasel juhul muude kui küberriskide, -ohtude ja -intsidentide alase teabe jagamise ning järelevalveülesannete täitmise eesmärgil; h) kava, sealhulgas vajalikud meetmed kodanike küberturvalisuse alase teadlikkuse üldise taseme suurendamiseks.
2.
Riikliku küberturvalisuse strateegia osana võtavad liikmesriigid vastu eelkõige poliitikameetmed,
a) mis käsitlevad üksuste teenuste osutamiseks kasutatavate IKT-toodete ja IKT-teenuste tarneahela küberturvalisust; b) mis käsitlevad IKT-toodete ja IKT-teenuste küberturvalisusega seotud nõuete ja vastavate spetsifikatsioonide lisamist riigihankemenetlusse, sealhulgas seoses küberturvalisuse sertifitseerimise, krüpteerimisnõuete ning avatud lähtekoodiga küberturvalisuse toodete kasutamisega; c) nõrkuste haldamiseks, mis hõlmab kohase nõrkuste koordineeritud avalikustamise edendamist ja hõlbustamist artikli 12 lõikele 1 kohaselt; d) mis on seotud avatud interneti avaliku tuuma üldise kättesaadavuse, usaldusväärsuse ja konfidentsiaalsuse säilitamisega, sealhulgas vajaduse korral merealuste sidekaablite küberturvalisusega; e) mis edendavad selliste asjakohaste kõrgetasemeliste tehnoloogiate väljatöötamist ja integreerimist, mille eesmärk on rakendada tipptasemel küberturvalisuse riskijuhtimismeetmeid; f) mille abil edendatakse ja arendatakse küberturvalisuse alast haridust ja koolitust, küberturvalisuse alaseid oskusi, teadlikkust, teadus- ja arendusalgatusi ning suuniseid heade küberhügieenitavade ja -kontrolli kohta kodanikele, sidusrühmadele ja üksustele;